  Майя Бывальцева Удмуртиысь эмчиос флешмоб кутскизы, со улсын элькунын улӥсьёсты Выль арез семьяенызы дорын пумитаны куронэз вазисько. Со сярысь улосвылысь тазалыкез утёнъя министерстволэн пресс-службаез ивортӥз. Флешмоблы кичӧлтон ковид-центръёсын но ёзэтъёсын ужась эмчиос сётӥзы. Соос утиськон арбериосын туспуктэмъёс лэсьтӥзы но #берегите себя но #встречайновыйгоддома хештегъёсын мерлыко вотэсъёсы поттӥзы Валамон, праздник нуналъёсы ваньмылэн эшъёсынымы пумиськеммы, куное ветлэммы, бадӟым компаниен люкаськеммы потэ. Озьы ке но, эмчиос-инфекционистъёс сямен калыклы тодэ вайытэммы потэ, кусыпъёсты кулэстыны, маскаос нуллон режимез, уката ик арлыдо ӵыжы-выжыосын пумиськон дыръя, быдэсъяны кулэ шуыса. Жаляса верано, коронавирусэн висён уг кулэсмы, та кышкыт инфекциен черланы кышкытлык кыле. Соин ик ми Удмуртиын улӥсьёсты доразы кыльыны но асьсэды но мукет адямиосты утьыны туж куриськомы. Вуись арын ваньмызлы тазалык сӥзиськомы! Марина Петренко, Удмуртиысь Паласькись висёнъёсъя элькун эмъюртысь валтӥсь эмчилэн воштӥсезТа дыре Удмуртиысь стационаръёсын 1 сюрс 700-лэсь трос адями коронавируслэсь эмъяське. Ньыль сюрслэсь уноез доразы эмъясько. 750-езлэн висисьёслэн тазалыксы шоро-куспо секыт лыдъяське, 181-езлэн – секыт. Тросэз висисьёс праздникъёс вылтӥ но стационаръёсы кылёзы. Кема ялкарон бере черламъёслэн лыдзы йылыны быгатоз, пусъё эмчиос. Выль ар шутэтскон нуналъёсы элькунысь эмъяськонниос ужзэс азьланьтозы. 1-тӥ но 7-тӥ толшоре ӝог юрттэт сётӥсь ёзэсъёсы но кабинетъёсы вазиськыны луоз. 2-10 толшоре амбулаторно-поликлинической служба но висисьёслы доразы юрттэт сётон ёзъёс ужалозы. Тегъёс: Мерлык Тазалык Ижкар Удмуртия коронавирус эмчиос  